LV Eiropas Savienības Oficiālais Vēstnesis L 233/33

KOMISIJAS ĪSTENOŠANAS LĒMUMS

(2014. gada 4. augusts),

ar kuru groza Lēmuma 2004/211/EK I pielikumu attiecībā uz ierakstu par Kuveitu to trešo valstu un ar tām saistīto teritoriju daļu sarakstā, no kurām atļauj Savienībā ievest dzīvus zirgu dzimtas dzīvniekus un to spermu, olšūnas un embrijus

(izziņots ar dokumenta numuru C(2014) 5440)

(Dokuments attiecas uz EEZ)

(2014/523/ES)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 1992. gada 13. jūlija Direktīvu 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A(I) pielikumā (1), un jo īpaši tās 17. panta 3. punkta a) apakšpunktu,

ņemot vērā Padomes 2009. gada 30. novembra Direktīvu 2009/156/EK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (2) un jo īpaši tās 12. panta 1. un 4. punktu, 19. panta ievadteikumu un 19. panta a) un b) punktu,

tā kā:

(1) Direktīvā 2009/156/EK noteikti dzīvnieku veselības nosacījumi dzīvu zirgu dzimtas dzīvnieku importam Savienībā. Tajā cita starpā paredzēts, ka zirgu dzimtas dzīvnieku imports Savienībā atļauts tikai no tām trešām valstīm, kuras pēdējos sešus mēnešus ir bijušas brīvas no zirgu ļaunajiem ienāšiem.

(2) Ar Komisijas Lēmumu 2004/211/EK (3) ir izveidots to trešo valstu un ar tām saistīto teritoriju daļu saraksts, no kurām dalībvalstis atļauj reģistrētu zirgu pagaidu ievešanu, reģistrētu zirgu atkārtotu ievešanu pēc to īslaicīgas izvešanas un reģistrētu zirgu dzimtas dzīvnieku un vaislai un audzēšanai paredzētu zirgu dzimtas dzīvnieku ievešanu, un noteikti nosacījumi zirgu dzimtas dzīvnieku ievešanai no trešām valstīm.

(3) Pēc tam, kad 2010. gadā Kuveitā tika konstatēts zirgu ļauno ienāšu gadījums, Komisija, pieņemot Komisijas Lēmumu 2010/776/ES (4), apturēja reģistrētu zirgu ievešanu no Kuveitas. Kuveita ir iesniegusi informāciju, kas liecina, ka slimība ir veiksmīgi izskausta un kopš pēdējā saslimšanas gadījuma, kas apstiprināts 2010. gada 19. decembrī, pašlaik notiekošās visas zirgu dzimtas dzīvnieku populācijas novērošanas laikā nav atklāti jauni saslimšanas gadījumi.

(4) Tā kā ir pagājuši seši mēneši kopš pēdējā Kuveitā konstatētā zirgu ļauno ienāšu gadījuma, ir lietderīgi atļaut reģistrētu zirgu pagaidu ievešanu, atkārtotu ievešanu pēc to īslaicīgas izvešanas un importu no šīs valsts. Tāpēc būtu attiecīgi jāgroza ieraksts par Kuveitu Lēmuma 2004/211/EK I pielikumā.

(5) Tāpēc būtu attiecīgi jāgroza Lēmuma 2004/211/EK I pielikums.

(6) Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Lēmuma 2004/211/EK I pielikumā ierakstu par Kuveitu aizstāj ar šādu:

“KW Kuveita KW-0 Visa valsts E X X X — — — — — —”

2. pants

Šis lēmums ir adresēts dalībvalstīm.

Briselē, 2014. gada 4. augustā Komisijas vārdā – Komisijas loceklis Tonio BORG

(1) OV L 268, 14.9.1992., 54. lpp.

(2) OV L 192, 23.7.2010., 1. lpp.

(3) Komisijas 2004. gada 6. janvāra Lēmums 2004/211/EK, kurā izstrādāts to trešo valstu un ar tām saistīto teritoriju daļu saraksts, no kurām dalībvalstis atļauj ievest dzīvus zirgu dzimtas dzīvniekus un to spermu, olšūnas un embrijus, un ar ko groza Lēmumus 93/195/EEK un 94/63/EK (OV L 73, 11.3.2004., 1. lpp.).

(4) Komisijas 2010. gada 15. decembra Lēmums 2010/776/ES, ar ko groza Lēmumu 2004/211/EK attiecībā uz ierakstiem par Brazīliju, Kuveitu un Sīriju to trešo valstu un to daļu sarakstā, no kurām atļauj Eiropas Savienībā ievest dzīvus zirgu dzimtas dzīvniekus un zirgu dzimtas dzīvnieku spermu, olšūnas un embrijus (OV L 332, 16.12.2010., 38. lpp.).